อกอีแป้นจะแตกแล้ว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

อุ๊ย ตาย ว้าย กรี๊ด อกอีแป้นจะแตกตายคะคุณขาเพราะเพิ่งตาสว่างว่า ขณะนี้ลูกค้าของบริษัท ฟินันซ่าประกันชีวิต กับลูกค้าบริษัท ลิเบอร์ตี้ แห่งละกว่า 5 หมื่นคน กำลังเข้าตาจน
คนถือกรมธรรม์ของฟินันซ่า ต่างผวาว่ากรมธรรม์ที่ซื้อไปนั้น เงินหาย กำไรหดหรือไม่
แว่วๆ ว่าขณะนี้ผู้เอาประกันกำลังนัดรวมพลกันไปไถ่ถอนกรมธรรม์ประกันชีวิต โดยเฉพาะกลุ่มที่ซื้อประกันแบบสะสมทรัพย์กว่า 2 หมื่นราย ที่ขณะนี้ใจหายใจคว่ำไปตามๆ กัน
เนื่องเพราะคดีของ พ.จ.อ.ปรีชา รอดดี กองพันทหารขนส่ง หน่วยบัญชาการนาวิกโยธิน ที่ได้ทำประกันชีวิตชำระเบี้ยครั้งเดียว เซฟวิ่งพลัส คุ้มครอง 20 ปี วงเงิน 3.4 ล้านบาท กรมธรรม์เลขที่ 1/1000070408 แล้วได้ผลตอบแทนปีละ 3.5% แต่ปีนี้ถูกเบี้ยว เงินหายไปจากกรมธรรม์ จึงได้ไปแจ้งความไว้นั้น เหมือนเพลิงที่ลุกไหม้ในใจคนที่เก็บเงินสะสม
แม้ รณพิทย์ หัสดินทร ณ อยุธยา ผู้ช่วยกรรมการผู้จัดการบริษัท ฟินันซ่าประกันชีวิต จะออกมาบอกว่า กำลังสอบสวนว่า มีการปลอมแปลงลายเซ็นหรือไม่
แต่บรรดาผู้เอาประกันใจมันเต้นตุ๊มๆ ต้อมๆ 
ฟากเบอร์ตี้นั้นยิ่งไปกันใหญ่ คนขับรถจะบ้ากันตายแล้วจ่ายเงินซื้อประกันชั้นหนึ่ง ชั้นสอง ชั้นสาม ไปแล้วแต่อู่ไม่รับซ่อมรถ
พอมาเจอบริษัทค้างสินไหมทดแทนผู้เอาประกันภัย 12 ล้านบาท จากผู้เอาประกัน 100 ราย 
ใจหายใจคว่ำกันทั้งเมือง
26 ก.พ.ที่ผ่านมา เป็นเส้นตายที่ฟินันซ่าต้องหาเงินมาเพิ่มทุน 1,500 ล้านบาท ให้พอจ่ายสินไหม แต่บัดนาวยังลูกผีลูกคน เพราะเอาที่ดินมาเพิ่มทุน 
28 ก.พ. ลิเบอร์ตี้ต้องหาเงินมาเพิ่มทุนให้เสร็จสิ้นหลังจากเงินขาดมาตั้งแต่ปีมะโว้ แต่ยังหาม่ายได้...
รูโหว่เช่นนี้ “สถิตย์ ลิ่มพงศ์พันธุ์” ปลัดกระทรวงการคลัง เอามืออุดเป็นระวิง เพราะกลัวคนจะเดือดร้อน ก่อนคำรามเสียงแข็งทำไม่ได้ก็ต้องจัดการขั้นเด็ดขาดไม่ให้คนเดือดร้อน
ขณะที่ “จันทรา บูรณฤกษ์” เลขาธิการ คปภ. ก็หัวหมุนอยากถุนยานัตถุ์ให้หายใจคล่องจมูก
ขณะที่ผู้ถือหุ้นใหญ่แทนที่จะไปหาเงินกลับวิ่งวุ่นล็อบบี้สื่ออุตลุด ให้มันได้อย่างงี้ซิปี้น้อง...